**Romanţă II**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(după un cântec grecesc)

Te-am strâns sărutându-te, Radă,

Târziu într-o noapte d-april –

Azi mai fiecare copil

Ne cântă iubirea pe stradă.

Că oameni deşi n-au ştiut

De noi şi de tainele noastre,

Dar stelele bolţii albastre

Văd toate, şi ele-au văzut.

Şi-o stea, căzătoare din cer,

Ea mării ne-a spus sărutarea,

Şi luntrei ne-a spus apoi marea,

Iar luntrea ne-a spus la năier.

Pe ţărm erau stoluri de fete

Cu drag de năier ascultând –

Şi ele râdeau scuturând

Flori albe din negrele plete.

Iar fetele-un cântec făcură

Şi-i deteră aripi de vânt;

Batjocur-au pus ele-n cânt

Şi patima, dragă, şi ură.

Şi astfel, de noaptea d-april

În lume sunt cântece, Radă ;

Ne cântă iubirea pe stradă

Azi mai fiecare copil.